**Iarăşi ninge cuminte afară**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Arbori albi şi sclipiri de-argint.

Ce cuminte mai ninge afară.

Zurgălăi şi colinde de-ajun

Vor suna la ferestre deseară.

Peste anul ce pleacă-n poveste

Mai ninge, mai ninge cuminte.

Tainic vine, se lasă-nserarea…

Oare cum să descrii în cuvinte?

Oare cum să descrii în cuvinte

O noapte de vis, de magie?

E ultima noapte din an,

Şi de mâine alt an o să fie.

Anii vin, anii trec şi se duc

Ca un şir de cocori care zboară.

La fereastră răsună colindul,

Iarăşi ninge cuminte afară…